Meer bekend oor leerder van private skool se doodRuikers en bosse blomme is by ŉ standbeeld op die skoolterrein geplaas. (Foto: St Teresa’s School/Facebook) Die Gautengse departement van onderwys sê hy het nou meer te wete gekom oor die gebeure wat op die dag van ŉ gr. 8-leerder aan ŉ private skool vir meisies in Johannesburg se dood, afgespeel het. ŉ Leerder aan St. Teresa’s School is Maandag dood op die skoolterrein aangetref en nog ŉ leerder is glo in dieselfde voorval beseer. Steve Mabona, woordvoerder van die onderwysdepartement, sê die betrokke leerders het na bewering op die dag met kooroefeninge klaargemaak toe hulle die skoolterrein deur die laerskoolperseel probeer verlaat het. “ŉ Veiligheidswag aan diens het hulle egter gesien en aangesê om liefs die hoërskool se uitgang te gebruik,” sê Mabona. Die leerders het skynbaar verdwyn en is later deur die skool se skoonmaakpersoneel aangetref. Hulle het glo aan die onderkant van ŉ tweeverdiepinggebou gelê. “Nooddienste is onmiddellik ontbied en die ouers van die beseerde leerders is oor die voorval in kennis gestel,” sê hy. “Albei leerders is na die naaste hospitaal geneem, maar een van hulle is egter met haar aankoms dood verklaar.” ŉ Onafhanklike ondersoek wat deur die skool na die voorval begin is, het reeds bevind dat die leerders se beserings “selftoegedien” is, maar die skool wag nog op bevestiging van die geregtelike doodsondersoek. Die departement het intussen sy meegevoel met die oorledene se familie en die gemeenskap betuig. Hoewel die betrokke skool ŉ private skool is, het die departement nietemin voorgestel dat die veiligheid van die leerders by die skool voortdurend gemonitor word. Die skool het reeds berading aan diegene wat dit nodig het, verskaf en is daartoe verbind om enige ouer, leerders of personeel in hierdie tyd by te staan.